Må min arbejdsgiver spørge til mit alkoholforbrug?
Hvis din arbejdsgiver har mistanke om, at du er påvirket af alkohol, har arbejdsgiveren ret til at undersøge det. Dog skal den måde, det bliver gjort på, være proportionel med problemet.
Arbejdsretten har med flere domme slået fast, at arbejdsgiver har ret til at kontrollere de ansatte for eksempel i forhold til alkohol. Fagbevægelsens Hovedorganisation (FH) og Dansk Arbejdsgiverforening (DA) har i 2010 lavet en aftale om kontrolforanstaltninger. Her bliver det beskrevet overordnet, hvor meget og hvordan arbejdsgiveren må kontrollere medarbejderne.
Vælger en arbejdsgiver at iværksætte kontrol, skal den være sagligt begrundet i driftsmæssige årsager og have et fornuftigt formål. Kontrollen må heller ikke være krænkende eller give anledning til større ulemper.
Mener du, at du er blevet eller bliver kontrolleret uden en god grund, bør du kontakte din fagforening.